Την στιγμή που η κατάσταση από την Παρασκευή στον Έβρο είναι πολύ δύσκολη, χιλιάδες λαθρομετανάστες καθοδηγούμενοι από το καθεστώς Ερντογάν “πολιορκούν” τις Καστανιές και όλη την συνοριογραμμή με την Ελλάδα για να εισβάλλουν, κάποιοι συμπατριώτες μας άνετοι και ωραίοι, περνούσαν χθες με τα λεωφορεία από το Τελωνείο των Κήπων για τριήμερη εκδρομή στην γειτονική Τουρκία.

Πρόκειται για εκδρομές από την Αθήνα και την Θεσσαλονίκη, με προορισμό τις δυο συγκεκριμένες πόλεις που αναφέραμε. Το Τελωνείο Κήπων άλλωστε δεν έχει κλείσει, αν και όπως φαίνεται από βίντεο και φωτογραφίες, συγκεντρώνονται εκατοντάδες λαθρομετανάστες και στην περιοχή των Υψάλων που βρίσκεται το αντίστοιχο τουρκικό τελωνείο. Έτσι και όσοι είχαν προορισμό της εκδρομής τους στην Αδριανούπολη, επειδή το αντίστοιχο Τελωνείο στις Καστανιές έχει κλείσει, πήγαιναν στην γειτονική προς την Ορεστιάδα τουρκική πόλη μέσω των Κήπων.

Είναι χαρακτηριστικό, ότι όπως είπαν στο Evros-news.gr υπάλληλοι που εργάζονται στο ελληνικό τελωνείο, όταν άκουγαν ότι προορισμός είναι η Αδριανούπολη και η Κωνσταντινούπολη και τους ρωτούσαν πως και δεν ανησυχούν λόγω της έκρυθμης κατάστασης που υπάρχει με την Τουρκία και των τεταμένων σχέσεων, αυτοί απαντούσαν σχεδόν αδιάφορα ότι είχαν προγραμματίσει τις εκδρομές από Αθήνα και Θεσσαλονίκη και έχουν πληροφορηθεί ότι στις δυο τουρκικές πόλεις δεν υπάρχει πρόβλημα.

Αρκετοί και οι… Αλεξανδρουπολίτες που πήγαν

για το τριήμερο με τα αυτοκίνητα τους

Εκτός από αυτούς όμως, οι εργαζόμενοι στο Τελωνείο Κήπων διαπίστωσαν ότι και αρκετοί Αλεξανδρουπολίτες με τα αυτοκίνητα τους, πολλοί με όλη την οικογένεια τους, έκαναν το ίδιο. Πήγαν για διασκέδαση το τριήμερο της Αποκριάς είτε στις κοντινές πόλεις Ραιδεστό, Κεσσάνη, είτε ακόμα πιο μακριά στην Κωνσταντινούπολη. Όποιους μάλιστα ρωτούσαν πως δεν φοβούνται λόγω των εξελίξεων και μαζί με τα παιδιά τους πηγαίνουν στην Τουρκία, η απάντηση ήταν ότι δεν βλέπουν να υπάρχει πρόβλημα και αυτό περιορίζεται μόνο στις Καστανιές και σε κάποια σημεία των συνόρων.

Οι συγκεκριμένες καταγγελίες που έφτασαν σε μας δεν είναι μάλιστα μόνο από ένα ή δύο άτομα, αλλά πολύ περισσότερα, αφού έγιναν έξαλλοι βλέποντας τον… ωχαδερφισμό κάποιων, οι οποίοι πηγαίνουν να ενισχύσουν οικονομικά το καθεστώς Ερντογάν και την Τουρκία, ενώ απειλεί ευθέως με την καθοδήγηση των χιλιάδων λαθρομεταναστών τον Έβρο με μαζική εισβολή.